b'\n_START_ARTICLE_\nSe\xc4\x8da\n_START_SECTION_\nZgodovina\n_START_PARAGRAPH_\nSe\xc4\x8da se je po lokalni cerkvi do leta 1958 imenovala Sveti Jernej  (italijansko San Bartolo), ko so ime naselja spremenili v Se\xc4\x8da. Tako kot preimenovanje mnogih drugih krajev po Sloveniji v povojnem \xc4\x8dasu je bilo tudi preimenovanje Svetega Jerneja del obse\xc5\xbene kampanje oblasti, da se iz toponimov slovenskih krajev odstranijo vsi religiozni elementi._NEWLINE_Lokalna podru\xc5\xbeni\xc4\x8dna triladijska cerkev z lo\xc4\x8denimi stebri je posve\xc4\x8dena sv. Jerneju in spada v \xc5\xbeupnijo Se\xc4\x8dovlje._NEWLINE_Je ena od dveh \xc5\xa1e ohranjenih nekdaj \xc5\xa1tevilnih solinarskih cerkva, ki so jih dali zgraditi solinarji v bli\xc5\xbeini solin, za potrebe opravljanje opoldanskih bogoslu\xc5\xbeij med vsakoletno solinarsko sezono, ki je trajala od 23. aprila (praznik sv. Jurija) do 24. avgusta (god sv. Jerneja). Cerkev se na tej lokaciji omenja \xc5\xbee leta 1417, verjetno pa je starej\xc5\xa1a cerkev na tem mestu stala \xc5\xbee pred tem. Koprski \xc5\xa1kof Paolo Naldini v svojem Cerkvenem krajepisu navaja, da je nekdanjo_NEWLINE_cerkev sv. Marije v Se\xc4\x8di 14. aprila 1320 posvetil Toma\xc5\xbe Contarini.\n_START_SECTION_\nEkonomske aktivnosti\n_START_PARAGRAPH_\nV naselju je v minulem stoletju deloval industrijski obrat za predelavo soli, za\xc4\x8dimb in kave, v okviru \xc5\xbeivilskoindustrijskega podjetja Droga._NEWLINE_Pomemben vir zaslu\xc5\xbeka so \xc5\xa1e vedno pridelava zgodnjih vrtnin, oljkarstvo, sadjarstvo in vinogradni\xc5\xa1tvo.'